Vigilante-aanvalle in Vrystaat veroordeelArgieffoto Die polisie in die Vrystaat het vigilante-aanvalle wat die afgelope tyd in die provinsie plaasgevind het veroordeel. Die jongste voorval het Donderdag in die Phokong-nedersetting in Thabong plaasgevind. “Ontstoke inwoners het ŉ 31-jarige man met klippe doodgegooi nadat die man glo sy meisie verskeie kere met ŉ skerp voorwerp gesteek het,” het kol. Thandi Mbambo, polisiewoordvoerder, gesê. “Die man en sy meisie het na bewering ŉ rusie gehad, waarna die vrou gesteek is. Sy is na die Bongani-hospitaal geneem vir behandeling.” Die polisie ondersoek ŉ saak van moord. Niemand is nog in verband met die voorval in hegtenis geneem nie. Dié aanval volg op ŉ voorval op 18 November naby Harrismith waar ontstoke inwoners ŉ 56-jarige vrou, wat ŉ sangoma is, lewend wou verbrand. “Die groep het die vrou daarvan beskuldig dat sy verantwoordelik was vir die moord op ŉ sewejarige meisie. Die vrou is deur die polisie gered, wat daartoe gelei het dat twee polisievoertuie aan die brand gesteek is.” Mbambo het gesê ŉ nadoodse ondersoek het intussen vasgestel dat die meisie verkrag is en ŉ steekwond aan haar kop gehad het. Die polisie ondersoek die meisie se moord. Niemand is nog in verband met haar moord in hegtenis geneem nie. Nege verdagtes is ná die vigilante-aanval in hegtenis geneem op aanklagte van ontvoering, poging tot moord, brandstigting en openbare geweld. Hulle is tans in aanhouding en sal na verwagting op 27 November om borgtog aansoek doen. Lt.genl. Lebeoana Tsumane, provinsiale polisiekommissaris van die Vrystaat, het die vigilante-aanvalle streng veroordeel. “Ons kan nie toelaat dat mense die provinsie in ŉ wettelose samelewing omskep deurdat die reg in eie hande geneem word nie,” het Tsumane gesê. “In stede daarvan dat mense die reg sy gang laat gaan, mag dié mense nou self die mag van die wet in die gesig staar.”